b'\n_START_ARTICLE_\nTichel\n_START_PARAGRAPH_\nTichel (en \xc3\xaddix: \xd7\x98\xd7\x99\xd7\x9b\xd7\x9c), tamb\xc3\xa9 anomenat mitpachat (en hebreu: \xd7\x9e\xd7\x98\xd7\xa4\xd7\x97\xd7\xaa), \xc3\xa9s el nom del mocador o vel que fan servir les dones jueves ortodoxes casades, en compliment d\'un codi de mod\xc3\xa8stia i cautela conegut com tzniut, que requereix que les dones jueves ortodoxes casades cobreixin el seu cabell en p\xc3\xbablic. _NEWLINE_Els tichels poden anar des d\'un simple mocador de cot\xc3\xb3 lligat en la part posterior del cap, fins a mocadors elaborats amb diversos tipus de tela i lligats amb diferents t\xc3\xa8cniques._NEWLINE_La paraula \xc3\xaddix "tichel" \xc3\xa9s un diminutiu de la paraula alemanya "tuch" que vol dir "tela". Despr\xc3\xa9s de la cerim\xc3\xb2nia de les noces, els jueus ortodoxos creuen que l\'esposa nom\xc3\xa9s ha de mostrar el cabell al seu marit._NEWLINE_La Mixn\xc3\xa0 en el tractat Ketubot (7:6), estableix que cobrir-se el cabell \xc3\xa9s un precepte d\'origen rab\xc3\xadnic. El tractat discuteix diversos comportaments que poden ser motiu de divorci en el judaisme ortodox com: "sortir de casa amb el cabell descobert i conversar amb un altre home", i diu que aquest comportament \xc3\xa9s una violaci\xc3\xb3 de la llei rab\xc3\xadnica jueva. La cautela en el vestir \xc3\xa9s un precepte rab\xc3\xadnic respectat per la dona jueva._NEWLINE_Al Talmud de Babil\xc3\xb2nia, en concret al tractat talm\xc3\xbadic de Berakhot 24a, els rabins defineixen el cabell de la dona com quelcom sexualment er\xc3\xb2tic, i per tant, prohibeixen a tots els homes jueus ortodoxos resar davant del cabell d\'una dona.'